फीफा : अमेरिका को हराकर जापान बना चैम्पियन  
जापान ने एक रोमांचक मुकाबले में अमेरिका को हराकर फीफा महिला विश्व कप का खिताब जीत लिया है।
जापान ने एक रोमांचक मुकाबले में अमेरिका को हराकर फीफा महिला विश्व कप का खिताब जीत लिया है। इसके साथ ही जापानी महिला टीम ने पहली बार विश्व चैम्पियन बनने का गौरव भी प्राप्त कर ली है। अमेरिका निर्धारित समय और अतिरिक्त समय तक स्कोर 2-2 से बराबर रखने में कामयाब रहा जिसके बाद पेनल्टी शूटआउट का सहारा लिया गया जहां जापान ने 3-1 से बाजी मारी।  अमेरिका शुरुआती बढ़त लेने के बावजूद पिछड़ गया। अमेरिका की फॉरवर्ड खिलाड़ी एलेक्स मोर्गन ने मैच के 69वें मिनट में गोलकर अपनी टीम को बढ़त दिला दी लेकिन अमेरिकी महिलाएं इस गोल का जश्न मना ही रही थीं कि जापान की ओर से मिडफील्डर अया मियामा ने 81वें मिनट में गोल कर स्कोर को बराबरी पर ला दिया।  इसके बाद अमेरिकी फॉरवर्ड खिलाड़ी अबी वामबैच ने 104वें मिनट में गोल कर अपनी टीम को 2-1 से आगे कर दिया लेकिन जापानी टीम की कप्तान व मिडफील्डर होमारे सावा ने 117वें मिनट में गोल कर स्कोर को 2-2 से बराबर कर दिया। उल्लेखनीय है कि विश्व चैम्पियन बनने वाली जापान एशिया की पहली टीम बन गई है। सावा को उनके शानदार प्रदर्शन के लिए 'प्लेयर ऑफ द टूर्नामेंट' चुना गया।